C 465/16
EL
Επίσημη Εφημερίδα της Ευρωπαϊκής Ένωσης
6.12.2022
Τρίτη 3 Μαΐου 2022
82.
υποστηρίζει τις βιώσιμες πρακτικές στον παράκτιο και θαλάσσιο τουρισμό, δεδομένου ότι είναι απαραίτητες για την ανταγωνιστικότητα των ζωνών του Ατλαντικού, της Μεσογείου και της Βαλτικής Θάλασσας και για τη δημιουργία θέσεων εργασίας υψηλής αξίας στη γαλάζια εκπαίδευση και επαγγελματική κατάρτιση· τονίζει ότι η ειδική κατάρτιση σχετικά με τις δραστηριότητες της γαλάζιας οικονομίας θα συμβάλει στην ενίσχυση της ευαισθητοποίησης σχετικά με τα θαλάσσια οικοσυστήματα και την ανάγκη προστασίας τους· 83. καλεί την Επιτροπή να προχωρήσει σε ευρείες διαβουλεύσεις με τις περιφερειακές και τοπικές αρχές και όλους τους σχετικούς ενδιαφερόμενους φορείς, προκειμένου να εντοπιστούν εξατομικευμένες λύσεις για τις τοπικές και τις περιφερειακές κοινότητες· 84.
ζητεί από την Επιτροπή να αξιολογήσει πιθανές λύσεις για την προώθηση της ανθεκτικότητας του τομέα του τουρισμού έναντι των επιπτώσεων μελλοντικών πανδημιών ή άλλων διαταραχών που θέτουν σε κίνδυνο τις τουριστικές δραστηριότητες, και να προτείνει κατάλληλες πρωτοβουλίες για τη βελτίωση των συνθηκών εργασίας και απασχόλησης των εργαζομένων στον τομέα ώστε να είναι πιο ελκυστικός και να αξιοποιηθεί πλήρως το δυναμικό της γαλάζιας οικονομίας· 85.
υπογραμμίζει τη σημασία του κλάδου των σκαφών αναψυχής (yachting) και της ιστιοπλοΐας για τον θαλάσσιο τουρισμό· υπογραμμίζει τον ρόλο της τοπικής κουλτούρας και γαστρονομίας στην ανάπτυξη του ευρωπαϊκού παράκτιου τουρισμού και τη σημασία του παραθαλάσσιου και υποθαλάσσιου τουρισμού, του τουρισμού ερασιτεχνικής αλιείας με καλάμι, του οικοτουρισμού, του θαλάσσιου αθλητισμού και του κλάδου των ταξιδίων με κρουαζιερόπλοια· 86. τονίζει τη σημασία των προστατευόμενων θαλάσσιων περιοχών ως μέσου για την προστασία των ωκεανών· πιστεύει ότι οι περιοχές αυτές συνιστούν ευκαιρία για την ανάπτυξη του επιστημονικού τουρισμού· 87.
επικροτεί το γεγονός ότι η Επιτροπή εστιάζει στον βιώσιμο και «αργό» τουρισμό, καθώς και ότι έχει θέσει ως στόχο να αναπτυχθούν δέσμες μέτρων στήριξης («Σχέδιο δράσης για τοπικές πράσινες συμφωνίες») για τη στήριξη της πράσινης μετάβασης για τις πόλεις και τις περιφέρειες· σημειώνει τη δυνατότητα των απομακρυσμένων νησιών και παράκτιων κοινοτήτων να διαδραματίσουν ηγετικό ρόλο στο πλαίσιο αυτής της μετάβασης· 88. καλεί την Επιτροπή και τα κράτη μέλη να αναγνωρίσουν τη συμβολή της θαλάσσιας ερασιτεχνικής αλιείας και του τουρισμού στη γαλάζια οικονομία, καθώς και τις δυνατότητες του εν λόγω τομέα να προσφέρει περαιτέρω οικονομικές ευκαιρίες στις παράκτιες κοινότητες· 89.
εκφράζει τη δυσαρέσκειά του για το γεγονός ότι το δυναμικό της γαλάζιας οικονομίας δεν έχει ληφθεί επαρκώς υπόψη κατά την κατάρτιση και την αξιολόγηση των εθνικών σχεδίων ανάκαμψης και ανθεκτικότητας που χρηματοδοτούνται από το NextGenerationEU· 90.
ζητεί τη δημιουργία κατάλληλου πλαισίου χρηματοδότησης για την τόνωση της ανάπτυξης της γαλάζιας οικονομίας και της δημιουργίας θέσεων απασχόλησης που θα ενσωματώνει και θα συντονίζει τα διάφορα διαθέσιμα χρηματοδοτικά μέσα — τα διαρθρωτικά και επενδυτικά ταμεία (ΕΤΘΑΥ, ΕΤΠΑ, ΕΚΤ, Ταμείο Συνοχής), το πρόγραμμα «Ορίζων Ευρώπη 2021-2027» και άλλα· εφιστά την προσοχή στην ανάγκη να προωθηθεί η καλύτερη αντιστοίχιση των μέσων αυτών με τις ανάγκες των ενδιαφερόμενων μερών και η ευρεία διάδοση των υφιστάμενων ευκαιριών· 91. λαμβάνοντας υπόψη τον σοβαρό κοινωνικοοικονομικό αντίκτυπο των κανόνων για τη μέτρηση της αλιευτικής ικανότητας, ζητεί να διεξαχθεί διεξοδική συζήτηση σε επίπεδο ΕΕ με εκπροσώπους του κλάδου σχετικά με τον αντίκτυπο των εν λόγω κανόνων στην αλιεία και στη ζωή των αλιέων, διατηρώντας παράλληλα αυστηρό έλεγχο της αλιευτικής ικανότητας· 92. τονίζει τη στρατηγική σημασία της ναυπηγικής και της επισκευής πλοίων και τη διασύνδεσή τους με άλλους τομείς, όπως ο τομέας του θαλάσσιου τουρισμού· εκτιμά ότι η δέσμευση για τεχνολογική καινοτομία και ο υψηλός βαθμός εξειδίκευσης που μπορούν να μεταφραστούν σε αύξηση της προστιθέμενης αξίας θα μπορούσαν να δημιουργήσουν πλαίσια λιγότερο εκτεθειμένα στον διεθνή ανταγωνισμό και να διευκολύνουν την αντιστροφή της τάσης υποβάθμισης που παρουσιάζει ο τομέας· υποστηρίζει ότι θα πρέπει να παρασχεθεί ειδική στήριξη για την ανανέωση και τον εκσυγχρονισμό των διαφόρων μορφών ναυπηγικής στα κράτη μέλη· 93. σημειώνει ότι τα σκάφη παραδοσιακής και μικρής κλίμακας αλιείας της ΕΕ είναι πολύ παλαιά, ιδίως στις εξόχως απόκεντρες περιοχές, ο μέσος όρος παλαιότητάς τους είναι υψηλός και ότι δεν είναι ασφαλή τόσο για τους ανθρώπους που εργάζονται σε αυτά όσο και για τα ίδια τα αλιεύματα.
Ως εκ τούτου, επαναλαμβάνει την ανάγκη στήριξης από το ΕΤΘΑΥ για την αγορά νέων σκαφών, χωρίς αυτό να οδηγήσει σε αύξηση των αλιευμάτων, καθώς θα τηρούνται οι μέγιστες βιώσιμες αποδόσεις και, ως εκ τούτου, θα βελτιωθούν οι περιβαλλοντικές επιδόσεις των εν λόγω στόλων· 94.
υπενθυμίζει ότι οι αλιευτικοί στόλοι στις εξόχως απόκεντρες περιοχές βρίσκονται, σε ορισμένες περιπτώσεις, σε πολύ κακή κατάσταση και αποτελούν κίνδυνο για την ασφάλεια των αλιέων και για το περιβάλλον· θεωρεί αναγκαίο, στο πλαίσιο αυτό, να εξευρεθούν λύσεις για τη βελτίωση της ασφάλειας και των συνθηκών εργασίας των αλιέων, για τη μείωση των εκπομπών CO2 και για τη βελτίωση του εύρους και των συνθηκών διατήρησης των αλιευμάτων· τονίζει την ανάγκη να διασφαλιστεί η συνέχεια στην παροχή υγιών και υψηλής ποιότητας πρωτεϊνών, υπό συνθήκες απολύτως ασφαλείς και προστατευμένες, με λιγότερες περιβαλλοντικές επιπτώσεις και χωρίς αύξηση της αλιευτικής ικανότητας·